La XIII edició de la Cursa de la Dona Vicky Foods se celebra aquest diumenge 1 de maig
28 abril 2022

## La XIII edició de la Cursa de la Dona Vicky Foods se celebra aquest diumenge 1 de maig28 abril 2022Última actualització: 28 abril 2022

![](../gestion/img/82a7a37fc050740999748ff66e8c71734d86b586b563c42a64be28598f53753e.jpg)  
  

Després que la previsió de pluja per al passat diumenge 27 de març obligara a ajornar una vegada més la carrera, arriba finalment aquest 1 de maig la XIII edició de la Cursa de la Dona Vicky Foods. La regidora d’Esports, **Lydia Morant**, i la gestora esportiva del Club d’Atletisme (CA) Safor Teika, **Lidia Balada**, han anunciat aquest matí els horaris de recollida de samarretes i dorsals, així com la resta d’activitats que complementaran aquest esdeveniment durant el proper cap de setmana.

El punt de partida de la prova serà a les 11.00 h en l’avinguda de les Esclaves del barri de Benipeixcar. Es mantenen les inscripcions de 2020 i el període per a apuntar-se enguany es va tancar anit. Tal com ha anunciat Morant, es preveu una participació aproximada de 5.000 dones. «És l’esdeveniment més multitudinari de la nostra ciutat i on sols participen dones. Però també hi ha moltíssima gent implicada: voluntaris, punts d’animació, associacions que participen en etapes prèvies de la prova. Teníem moltes ganes de reprendre-la.», ha declarat.

El recorregut d’aquesta XIII edició estarà recolzat pel personal de l’organització i voluntaris que atendran qualsevol incidència. A més, s’instal·larà un hospital de campanya i s’habilitarà un servei de metge tant al recorregut com en l’eixida i la meta. Miguel Ángel García, entrenador oficial de la cursa, realitzarà un escalfament previ al desenvolupament de la prova. Al finalitzar la carrera, tindrà lloc el repartiment de la bossa de la corredora amb productes de les entitats col·laboradores, l’entrega de trofeus, i un festival de Zumba a càrrec de Pura Vida Fitness.

Les samarretes i els dorsals es podran recollir a la plaça del Prado en un horari de 18.30 h a 21.00 h divendres i dissabte de vesprada en el mateix rang horari i de matí de 10.30 h a 14.00 h. Les participants també podran adquirir-les fins a mitja hora abans de la Cursa, però Balada i Morant han recomanat que s'arrepleguen els dos dies anteriors a aquesta. Pel que fa a l’estand de samarretes personalitzades i d’incidències, la gestora esportiva ha especificat que se situaran dins del Mercat Municipal del Prado.

A banda de la Cursa, la plaça del Prado acollirà diferents activitats com «Som el que mengem» de Fira Mercat Gandia i el dia de la dansa. Es realitzaran exhibicions de danses valencianes, capoeira, zumba i una xicoteta fira amb estands i expositors de la ciutat i altres empresses. «Després del que ha costat i tot el problema de logística que suposa ajornar-la, vull agrair a totes les dones perquè des que la vam suspendre per primera volta en 2020 només hem rebut missatges de suport i agraïment», ha expressat la gestora del CA Safor Teika.

[Twittear](https://twitter.com/share)